ED

ΕΛΛΗΝΙΚΗ ΔΗΜΟΚΡΑΤΙΑ

ΥΠΟΥΡΓΕΙΟ ΠΟΛΙΤΙΣΜΟΥ ΚΑΙ ΑΘΛΗΤΙΣΜΟΥ

ΓΡΑΦΕΙΟ ΤΥΠΟΥ

------

Αθήνα, 01 Ιουλίου 2022

## **Το ανακαινισμένο Αρχαιολογικό Μουσείο Μήλου και την περιοδική έκθεση «τάφῳ κτερίζειν» εγκαινίασε η Υπουργός Πολιτισμού Λίνα Μενδώνη**

Το ανακαινισμένο Αρχαιολογικό Μουσείο Μήλου και την περιοδική έκθεση «τάφῳ κτερίζειν» που για πρώτη φορά παρουσιάζει στο κοινό τα ευρήματα που έφεραν στο φως πρόσφατες σωστικές ανασκαφές στα αρχαία νεκροταφεία της Μήλου, εγκαινίασε η Υπουργός Πολιτισμού και Αθλητισμού Λίνα Μενδώνη. Τα σημαντικά ευρήματα που προέρχονται από τμήματα αποκαλυφθέντων νεκροταφείων των μυκηναϊκών, αρχαϊκών και ρωμαϊκών χρόνων, εμπλουτίζουν τον αρχαιολογικό χάρτη της Μήλου και αναδεικνύουν τη διαχρονική παρουσία της στο Αιγαίο.

Εγκαινιάζοντας το ανακαινισμένο μουσείο και την έκθεση, η Υπουργός Πολιτισμού Λίνα Μενδώνη, σημείωσε: «Το μοναδικό πολιτιστικό τοπίο και το φυσικό περιβάλλον της Μήλου αποτελούν συγκριτικά πλεονεκτήματα για το νησί, τα οποία πρέπει να διαφυλαχθούν και να αναδειχθούν στην κατεύθυνση της ανάπτυξης ποιοτικού τουρισμού υψηλών προδιαγραφών και απαιτήσεων. Στην έκθεση που εγκαινιάσαμε στο ανακαινισμένο Αρχαιολογικό Μουσείο, ευρήματα που ήλθαν στο φως από τις υπηρεσίες του Υπουργείου Πολιτισμού στο πλαίσιο συστηματικής αρχαιολογικής έρευνας, με τρόπο επιστημονικό συνθέτουν τη μεγάλη ιστορική διαχρονία στη Μήλο και στις Κυκλάδες, προσφέροντας, συγχρόνως, μια πολύ καλή ευκαιρία στους Μηλιούς να αντιληφθούν και να γνωρίσουν τον πλούτο που έκρυβε η γη τους. Μέσα από τις συγκεκριμένες σωστικές ανασκαφές που έχει διενεργήσει η Εφορεία Αρχαιοτήτων Κυκλάδων προσφέρεται στο νησί ένα πολύ σημαντικό δώρο, αυτό της σύνθεσης της ιστορίας και της ιστορικής του μνήμης. Αυτός ο πλούτος σε αρχαιολογικά ευρήματα απαιτεί την ύπαρξη μιας σύγχρονης μουσειακής υποδομής που να μπορεί να στεγάσει διαχρονικά όλα τα ευρήματα. Την προοπτική αυτή εξετάζουμε από κοινού με τον Δήμο στο πλαίσιο μιας συστηματικής συνεργασίας που αισιοδοξούμε ότι θα αποδώσει τα αναμενόμενα αποτελέσματα».

Το ανακαινισμένο Αρχαιολογικό Μουσείο Μήλου εκθέτει ευρήματα από την προϊστορική πόλη της Φυλακωπής καθώς και αρχαιότητες από περισυλλογές και παραδόσεις τόσο από την αρχαία πόλη όσο και από άλλες θέσεις του. Οι σωστικές ανασκαφές που έχουν διενεργηθεί από την Εφορεία Αρχαιοτήτων Κυκλάδων με αφορμή αιτήματα οικοδόμησης και επέκτασης των ορυχείων του νησιού, έχουν φέρει στο φως πλήθος ευρημάτων που εμπλουτίζουν τον αρχαιολογικό χάρτη του νησιού με μεγάλο αριθμό νέων άγνωστων έως σήμερα θέσεων. Με την ευκαιρία της ανακαίνισης του Μουσείου, η Εφορεία Αρχαιοτήτων Κυκλάδων σχεδίασε και υλοποίησε την έκθεση «τάφῳ κτερίζειν» που αποτυπώνει την πράξη της αρχαίας ταφικής τελετουργίας. Μέσα από τα αποκαλυφθέντα κτερίσματα που συνόδευαν τους νεκρούς αντικατοπτρίζονται πτυχές των πεποιθήσεων και των εθίμων των αρχαίων κοινωνιών.

Παρόντες στα εγκαίνια ήταν, επίσης, ο Δήμαρχος Μήλου Μανώλης Μικέλης, ο Αντιπεριφερειάρχης Κυκλάδων Γιώργος Λεονταρίτης, ο Αντιπεριφερειάρχης Πολιτισμού Κυκλάδων Στέλλιος Μπρίγγος, η Έπαρχος Μήλου Έλλη Χωριανοπούλου, εκπρόσωποι του Δημοτικού Συμβουλίου Μήλου.